Coligny-moordsaak: Twee bly vir eers agter traliesBetogers buite die Coligny-landdroshof (28 April 2017). Foto: Verskaf Die twee mans wat aangekla word van die moord op ŉ 12-jarige seun van Coligny in Noordwes sal minstens tot 9 Mei agter tralies bly. Pieter Doorewaard en Phillip Schutte het vandag in die Coligny-landdroshof verskyn op aanklagte van moord en poging tot moord. Frank Lesenyego, die streekswoordvoerder van die Nasionale Vervolgingsgesag (NVG), het aan Maroela Media gesê Doornward en Schutte sal op 9 Mei om borgtog aansoek doen. Hulle bly in aanhouding tot dan. Maroela Media het vroeër berig die mans het na bewering twee seuns betrap dat hulle sonneblomme uit boere se landerye gesteel het. Hulle het glo vir die seuns gesê om agter op hul bakkie te klim sodat die mans hulle polisiestasie toe kon vat. Pieter Karsten, die werkgewer van die twee mans, het in ŉ onderhoud met RSG se Monitor en Spektrum beweer een seun het weggehardloop en die ander seun het agter op die bakkie geklim. Volgens Karsten het die seun van die bakkie afgespring toe die voertuig om ŉ draai spoed verminder het. Hy het ernstige beserings opgedoen en is later oorlede. Betogers buite die Coligny-landdroshof (28 April 2017). Foto: Verskaf Die seun se identiteit is nog nie bekendgemaak nie, maar sy dood het aanleiding gegee tot die gewelddadige betogings wat dae lank in Coligny gewoed het. ŉ Groep betogers het Vrydagoggend voor die hof saamgedrom om te eis dat Doorewaard en Schutte nie op borgtog vrygelaat word nie. Die publiek is nie in die hof toegelaat nie. Lesenyego het gesê die landdros wat vandag die saak aangehoor het, het homself van die saak onttrek omdat hy vrees vir die veiligheid van sy familie. ŉ Ander landdros sal aangewys word om Doorewaard en Schutte se borgtogaansoek aan te hoor.